Annonce

P-automaterne ved Aarhus Universitetshospital har længe skabt problemer for syge og pårørende. Patienter, og andre med ærinde på hospitalet, må vente i op mod en halv time for at betale for deres parkering, og det er under al kritik, mener Claus Hansen.

En mandag morgen, hvor Claus Hansen skulle parkere ved Aarhus Universitetshospital stod næsten 20 mennesker i kø for at betale for deres parkering. Privatfoto.

Som pårørende er han de seneste måneder kommet på hospitalet en gang om ugen og ifølge Claus Hansen, er der altid problemer med p-automaterne,

Der står 25 p-automater på området omkring Aarhus Universitetshospital. Foto: Thea Berg Johansen.

»Det er syge og ældre, der står i kø og har problemer med at betjene p-maskinerne, det er ganske enkelt ikke i orden,« siger Claus Hansen, der selv har oplevet at stå i kø i omkring 25 minutter, før han kunne betale for at parkere.

Det koster 560 kroner, hvis man ikke har en gyldig p-billet liggende i forruden, når man holder på parkeringspladserne ved Universitetshospitalet. Foto: Thea Berg Johansen.

Han oplever, at der ofte er en af de tre p-automater, der er ude af drift, og at det er svært for folk at forstå, hvordan man skal købe sin billet i de automater, der virker.

»Det kan ikke passe, at man skal have specielle evner for at kunne betjene sådan en maskine, især ældre mennesker har svært ved at bruge dem, og det er jo et problem når p-automaterne står ved en kræftafdeling, hvor der kommer mange ældre,« siger Claus Hansen. Han oplever, at problemerne ved p-automaterne spreder sig ind på hospitalet, for hvis man ikke har kalkuleret med, at skulle stå i lange køer ved p-automaten, kan det være svært at nå sin aftalte tid. Det betyder at patienter og pårørende kan være tvunget til at vælge mellem en p-bøde eller at komme for sent til deres tid på sygehuset.

»Mange vælger at blive i køen med det resultat, at de kommer for sent til deres aftale på hospitalet, det betyder, at hospitalets tider ikke bliver holdt, hvilket igen betyder forsinkelser og aflysninger i de forskellige afdelinger,« siger Claus Hansen.

Annonce

Selskab erkender problemerne

Det er Parkering Århus A/S, der står bag driften af de tre p-automater ved afdeling 2A på Aarhus Universitetshospital, og direktør Lauge Dehn anerkender, at der har været problemer med p-automaterne, og at det har der været siden før Parkering Århus A/S overtog driften af automaterne tilbage i 2010. I et mail-svar på Claus Hansens kritik skriver Lauge Dehn:

»Jeg kan ikke være uenig i, at Hectronic parkeringsautomaterne, der har været anvendt på Aarhus Universitetshospital - også før vi fik opgaven, ikke lever op til de krav, som man kan og bør stille. Hectronic parkeringsautomaterne er et tysk fabrikat, der absolut ikke har noget dårligt ry, men som vi ikke er tilfredse med på vort parkeringsområde.«

Til Århus Stiftstidende fortæller han, at selskabet siden sommeren 2015 har set på, hvordan man kan løse problemerne, og de er netop i gang med at teste nye p-automater, der er hurtigere end dem, der står ved Universitetshospitalet nu.

Annonce

Gør det gratis

Claus Hansen er ikke tilfreds med det svar, han har modtaget fra direktør Lauge Dehn, han mener, at hensynet til hospitalets patienter må veje tungere end hensynet til parkeringsselskabets pengepung. Derfor synes han, at Parkering Århus bør være sit ansvar voksent og gøre det gratis at parkere ved hospitalet (og evt. andre steder med samme problemer), indtil der bliver sat nye p-automater op.

»Man burde tage konsekvenserne af at maskinerne ikke duer, patienterne bliver jo taget som gidsler, når systemet ikke virker, men stadig risikerer at få en bøde, hvis de ikke har købt en p-billet,« siger Claus Hansen, men Lauge Dehn, er han ikke meget for ideen om gratis parkering.

»Så forfærdelig er situationen ikke, generelt fungerer systemet,« siger han og fortæller, at ventetiden ved automaterne skyldes data-kommunikationen mellem automaten og Nets.

»Problemet med automaterne er, at der ikke er nogen kommunikation, når man betaler, man kan ikke se, hvor langt man er, og så virker ventetiden længere,« siger Lauge Dehn, der lover, at der inden for de næste måneder vil være fundet en løsning på problemet.